འདྲུད་འཐེན་ཉལ་ཁྲི་སྟེང་དུ་ཉམས་ཐག་པའི་ནད་པ་ཚོས་ཚ་ནའི་ཟུག་གཟེར་གྱི་སྐད་ངན་གཟེར་པོ་དེ་དག་དང་ཁོ་ཚོའི་ཁ་སྣ་ལ་བཙུགས་པའི་དབུགས་འཇུབ་ཡོ་ཆས་དང་།གནམ་ཁབ་དང་ཁྲག་ཁབ་སོགས་ཀྱི་སྐུད་སྣེ་སྡོམ་ཐག་བཞིན་དཔྱངས་ནས་འཇིག་ཡེར་བ་དང་ནང་མི་ཉེ་འབྲེལ་ཚོས་རེ་ཐག་ཆད་པའི་རྣམ་འགྱུར་གྲང་ཤུབ་ཤུབ་དེ་དག་གིས་དམྱལ་བའི་སྒོ་འགྲམ་ན་འདུག་པ་ལྟ་བུའི་ཚོར་བ་རེ་སྐྲུན་བཞིན་འདུགནང་གཟེར་གྱིས་བཅུར་བའི་ངོ་གདོང་དང་ཤ་སྐམ་ཟུངས་ཟད་ཀྱི་ལུས་ཁོག་ཁྱོག་ལ་མ་ཁྱོག་གིས་གོམ་འགྲོས་ཞིབ་ཞིབ་དེ་དག་མཐོང་ཐེངས་རེར་མི་ཚེའི་ཚེ་ཐག་རྫོགས་ཉེ་དང་འཆི་ལྟས་ཀྱི་ལྟ་གོན་འདི་དག་ནི་ཅི་འདྲའི་འཇིགས་ཡེར་བ་རེད་ཨང་སྙམ།ཨ་ཕ་ཞིག་གིས་མིག་ཕྱེས་མ་ཕྱེ་དང་དབུགས་ལྷེབ་ལྷེབ་རྔུབ་འཐེན་བྱེད་བཞིན་ལག་པས་བུའི་ལག་པ་ནས་དམ་པོར་འཇུས་ཏེ་འབྲལ་མི་འདོད་པའམ་འཆི་མི་ཕོད་པའི་བཟོ་ལྟ་སྐྱོ་ལ་སྡུག་པ་དེར་སུ་ཡིན་རུང་མིག་ཆུ་མི་གཏོང་བའི་བཟོད་སྲན་དེ་བྱེད་ཐབས་མི་འདུག